# **BUPL Midtsjællands høringsvar, Budget 2024 i Solrød Kommune**

**Kære politikere i Solrød Kommune.**

Vi har fastholdt en del af de kommentarer, vi havde til det tidligere høringsmateriale. Vi anerkender naturligvis, at mange af forslagene er taget ud af dette forslag.

Tak for høringsmaterialet og muligheden for at kommentere på forslaget.

Vi vil fortsat gerne anerkende de udfordringer, I har i Solrød Kommune. Det er en særdeles vanskelig situation, kommunerne er bragt i, som følge af den manglende kompensation fra folketinget. Vi ser det jo overalt. Kommunerne kan ikke få enderne til at nå sammen på grund af stigende udgifter på det specialiserede socialområde samtidig med, at det øgede antal børn og ældre påvirker kommunernes budgetter. Det er ikke en nem opgave.

**Lov om minimumsnormeringer skal overholdes.**

Vi er glade for at se, at der i borgmesterens forslag er meget få reduceringer på 0 til 6 årsområdet.

Vi er dog fortsat bekymrede for, om der i Solrød kommune vil kunne nås minimumsnormeringer og en fornuftig pædagogandel på mindst 70 % til 2024.

Det kræver institutioner med høj kvalitet at få ændret på den trivselskrise, mange børn og unge befinder sig i lige nu. Derfor er det vigtig med en stor andel pædagoger.

Det kan betale sig at investere i børn og unge.

**Pædagogandel**

BUPL anbefaler, at Solrød gør en ekstraordinær indsats for at tiltrække og fastholde så mange pædagoger som muligt. Både i skole, klubber og i dagtilbud er der brug for en højere pædagogandel, der kan understøtte det pædagogiske arbejde med børnene. Ser vi på det stigende antal børn, der mistrives, er der brug for at investere i børns velfærd, så flere børn trives og udvikler sig i en positiv retning.

Daginstitutionerne og SFO´erne i Solrød får i højere grad end tidligere børn med sprog udfordringer eller andre udfordringer. Dette udfordrer pædagogerne både ressourcemæssigt og på behov for efteruddannelse og viden.

Derfor vil vi også nævne vores bekymring for forslaget om reducering i sprogstrategi. Dette kan medføre, at færre pædagoger får tilbudt efteruddannelse om børn og unges sprog og muligheden for at hjælpe barnet med udvikling af deres sprog.

**Betydning af 2-voksenordning i 0.klasse**

Den reducering, der peges på i budgetforslaget, må ikke betyde, at der ikke længere er 2-voksenordning med både børnehaveklasseleder og en børnehaveklasseassistent.

Vigtigheden at overgangen mellem børnehave og skole er beskrevet mange gange. Det er en af de vigtigste overgange i et barns liv, og derfor er der også behov for, at fagligheden er helt i top, og at der er mulighed for at se børnene som gruppe og enkeltvis.

**Tidlig overgang til SFO 2.**

Der er generelt mange børn, der har det svært ved overgangen til skolesystemet. Jo yngre de er, des sværere er det at få børnene til at trives og fungere ved overgangen til skolen. En ting er, at man i en sommerferieperiode vænner sig til at være i nye omgivelser sammen med mange flere og større børn. Noget helt andet er, hvis det sker i en hverdagsperiode med stress, kaos og mangel på voksne. Det er ikke hensigtsmæssigt.

Vi ser frem til den videre dialog om budget 2024

Med venlig hilsen

Pia Ungstrup Petersen

Formand, BUPL Midtsjælland